**ΧΕΙΜΕΡΙΝΟΙ ΟΛΥΜΠΙΑΚΟΙ ΑΓΩΝΕΣ «ΠΕΚΙΝΟ 2022»**

**Με πέντε αθλητές και αθλήτριες η Ελλάδα**

**στους Χειμερινούς Ολυμπιακούς Αγώνες «Πεκίνο 2022»**

**Η Ελληνική Ολυμπιακή Επιτροπή ανακοίνωσε τα ονόματα των αθλητών -έπειτα και από την πρόταση που έγινε από την Ελληνική Ομοσπονδία Χειμερινών Αθλημάτων- που θα μας εκπροσωπήσουν στους Χειμερινούς Ολυμπιακούς Αγώνες «Πεκίνο 2022», από τις 4 ώς τις 20 Φεβρουαρίου 2022.**

Οι αθλητές που θα εκπροσωπήσουν τη χώρα μας είναι οι **Απόστολος Αγγέλης, Μαρία Ντάνου** και **Νεφέλη Τίτα,** οι οποίοι θα αγωνιστούν στους Δρόμους Αντοχής και οι **Ιωάννης Αντωνίου** και **Μαρία Ελένη Τσιόβολου** στο Αλπικό Σκι.

Οι προπονητές που θα συνοδεύσουν τους αθλητές στο Πεκίνο είναι οι Τιμολέων Τσουρέκας και Χρήστος Τίτας για τους Δρόμους Αντοχής και οι Στέργιος Πάππος και Αλέξανδρος Τσακνάκης για το Αλπικό Σκι. Αρχηγός αποστολής είναι ο Δημοσθένης Γυρούσης και αναπληρωτής αρχηγός αποστολής ο Στράτος Καρέτος.

**Σύντομα βιογραφικά αθλητών**

**Απόστολος Αγγέλης:** Ο Απόστολος Αγγέλης γεννήθηκε στα Ιωάννινα στις 24 Ιουνίου 1993. Είναι αθλητής του ΕΟΣ Μετσόβου και ξεκίνησε να κάνει σκι στα 11 χρόνια του. Κέρδισε πολλούς τίτλους στην Ελλάδα και στα Βαλκάνια και πλέον αγωνίζεται στο υψηλότερο παγκόσμιο επίπεδο, στο άθλημα του Διάθλου. Είναι μέλος της Εθνικής Ομάδας από το 2008. Έχει κατακτήσει την πρώτη θέση σε τρεις Βαλκανικούς Αγώνες Χιονοδρομίας (2015, 2017, 2019), ενώ έχει συμμετάσχει σε 2 Ολυμπιακούς Αγώνες ( Sochi 2014 και Pyeong Chang 2018), καθώς και σε πολλά παγκόσμια πρωταθλήματα ως αθλητής του Διάθλου και των Δρόμων Αντοχής.

**Ιωάννης Αντωνίου:** Ο Ιωάννης Αντωνίου γεννήθηκε στη Λαμία στις 27 Ιανουαρίου 1995, είναι στους καλύτερους αθλητές της Αλπικής Χιονοδρομίας των τελευταίων ετών, με εξαιρετικές επιδόσεις από πολύ μικρή ηλικία. Έμαθε να κάνει σκι από την ηλικία των τεσσάρων ετών, με τη βοήθεια του πατέρα του. Το επόμενο βήμα το έκανε με τον σύλλογό του, ΕΟΣ Καρπενησίου, και τους πρώτους αγώνες στους οποίους συμμετείχε. Είναι μέλος της Εθνικής Ελλάδας Ανδρών Χιονοδρομίας από το 2011 με συμμετοχές σε διεθνείς αγώνες, ενώ έχει μία προηγούμενη Ολυμπιακή Συμμετοχή στους Αγώνες του Pyeong Chang 2018. Έχει κατακτήσει την 3η θέση στο Παγκόσμιο Πρωτάθλημα στο Roccaraso της Ιταλίας το 2012 στην Κατηγορία Εφήβων.

**Μαρία Ντάνου:** Η Μαρία Ντάνου γεννήθηκε στη Βέροια στις 3 Μαρτίου 1990. Ξεκίνησε τα πρώτα της αθλητικά βήματα στον ΕΟΣ Νάουσας, ενώ από πολύ νωρίς διάλεξε τον δύσκολο δρόμο, επιλέγοντας ως άθλημα τους δρόμους αντοχής. Συμμετείχε σε δύο προηγούμενους Χειμερινούς Ολυμπιακούς Αγώνες, Vancouver 2010 και Pyeong Chang 2018, καθώς και σε πολλά Παγκόσμια Πρωταθλήματα. Έχει κατακτήσει πολλές φορές τον τίτλο της Πανελλήνιας Πρωταθλήτριας, ενώ είναι ενεργή αθλήτρια της FIS ski, εκπροσωπώντας την Ελλάδα σε διεθνείς αγώνες από το 2015. Είναι μέλος της Παγκόσμιας Ένωσης Olympian / World Olympian Association (WOA) και εργάζεται στην Παγκόσμια Ομοσπονδία Ξιφασκίας που εδρεύει στη Λοζάνη της Ελβετίας.

**Νεφέλη Τίτα:** Η Νεφέλη Τίτα, γεννήθηκε στη Φλώρινα στις 11 Φεβρουαρίου 2003, όπου και κατοικεί. Είναι αθλήτρια δρόμων Αντοχής και αγωνίζεται στο σύλλογο ΑΟ Φλώρινας. Ξεκίνησε το σκι από την ηλικία των 4 ετών λόγω του πατέρα της Χρήστου Τίτα, προπονητή χιονοδρομίας. Είναι κάτοχος πανελληνίων νικών στη χιονοδρομία, με σημαντικότερη στιγμή στην αθλητική της καριέρα τη συμμετοχή της στο Παγκόσμιο Πρωτάθλημα Ανδρών-Γυναικών στο Seefeld της Αυστρίας το 2019. Τον Ιανουάριο του 2021, στον διεθνή αγώνα της FIS στο Ζλάτιμπορ της Σερβίας η Τίτα ολοκλήρωσε την προσπάθειά της στο αγώνισμα των 5χλμ. κλασικής τεχνικής σε χρόνο 19:52.2 καταλαμβάνοντας την τέταρτη θέση και χάνοντας το χάλκινο μετάλλιο από την επίσης αθλήτρια του ΑΟ Φλώρινας, Παρασκευή Λαδοπούλου.

**Μαρία Ελένη Τσιόβολου:** Η Μαρία Ελένη Τσιόβολου γεννήθηκε στον Βόλο στις 7 Ιανουαρίου 2001. Η Μένια, όπως είναι γνωστή στον χώρο του Αλπικού Σκι, ξεκίνησε να κάνει σκι στον ΕΟΣ Βόλου, σε ηλικία 7 ετών. Η ενασχόληση με το άθλημα έγινε πιο εντατική από τη στιγμή που ανέλαβε την προ-αγωνιστική ομάδα ο τέως αθλητής της Εθνικής ομάδας και προπονητής της μέχρι και σήμερα Τσακνάκης Αλέξανδρος. Η Μένια είναι Κυπελλούχος Ελλάδας τα 4 τελευταία χρόνια στην κατηγορία U16 και πανελληνιονίκης επίσης στο Σλάλομ και Γιγαντιαίο Σλάλομ. Είναι μια εξαιρετική αθλήτρια, η οποία έχει κάνει αξιόλογα αποτελέσματα και στο εξωτερικό στις κατηγορίες Παίδων Κορασίδων με αποκορύφωμα τη 2η θέση στο Γιγαντιαίο Σλάλομ στη Vratna της Σλοβακίας, το 2016.